Boererate.com: Noodhulp, beheer bloedverlies deur direkte drukking
Noodhulp, beheer bloedverlies deur direkte drukking
Die beheer van bloedverlies behels om die bloedvloei na 'n wond te beperk en sodoende bloedklontvorming aan te moedig.
Bloedverlies word op twee maniere beheer: deur drukking en opligting.
Daar is twee soorte druk: druk direk op die wond en druk op die slagaar wat die area voed waar die wond is. Druk op die wond word altyd eerste toegepas. Druk op die slagaar word slegs gebruik indien die druk op die wond nie help nie.
Oefen druk uit met die hand en vingers direk op die wond. As die wond groot is, druk die kante van die wond saggies, maar ferm teen mekaar en hou dit so onder druk.
Laat die persoon gemaklik lê en lig die beseerde deel so hoog as moontlik op en ondersteun dit.
Plaas 'n steriele ongemedikeerde bedekking op die wond. Maak seker dat die bedekking groter as die wond is. Druk di ferm vas en maak dit vas met 'n verband wat styf genoeg gebind is om die bloeding te stop, maar nie so styf dat dit die sirkulasie afsluit nie. Indien geen wondbedekking beskikbaar is nie, gebruik enige skoon materiaal. Indien die bloeding nie stop nie, wend nog wondbedekkings aan bo-oor die oorspronklike een.